A TANÁCS HATÁROZATA
(2008. július 24.)
a túlzott hiány fennállásáról az Egyesült Királyságban
(2008/713/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (6) bekezdésére,
tekintettel a Bizottság ajánlására,
tekintettel az Egyesült Királyság által benyújtott észrevételekre,
mivel:
(1)
A Szerződés 104. cikke meghatározza a tagállamok számára a túlzott költségvetési hiány esetén követendő eljárást (EDP) a túlzott költségvetési hiány elkerülése, illetve a hiány azonnali kiigazítása céljából.
(2)
Az egyes, Nagy-Britannia és Észak-Írország Egyesült Királyságára vonatkozó rendelkezésekről szóló jegyzőkönyv 5. pontja szerint a Szerződés 104. cikkének (1) bekezdésében foglalt, a túlzott költségvetési hiány elkerülésére vonatkozó kötelezettség nem vonatkozik az Egyesült Királyságra egészen addig, amíg el nem éri a gazdasági és monetáris unió harmadik szakaszát. A gazdasági és monetáris unió második szakaszában a Szerződés 116. cikkének (4) bekezdése szerint az Egyesült Királyság köteles a túlzott hiány elkerülésére törekedni.
(3)
A Stabilitási és Növekedési Paktum a rendezett államháztartás célkitűzésén alapul, az árstabilitás és az erős, fenntartható, munkahelyteremtéshez vezető növekedés eszközeként.
(4)
A Szerződés 104. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (1) (amely a Stabilitási és Növekedési Paktum része) részletez, előírja a túlzott hiány fennállását megállapító határozatot. A Szerződéshez csatolt, a túlzott hiány esetén követendő eljárásról szóló jegyzőkönyv további rendelkezéseket állapít meg a túlzott hiány esetén követendő eljárás végrehajtására. A 3605/93/EK tanácsi rendelet (2) megállapítja az említett jegyzőkönyv rendelkezésének alkalmazására vonatkozó részletes szabályokat és meghatározásokat.
(5)
A Szerződés 104. cikkének (5) bekezdésének értelmében a Bizottság véleményt küld a Tanácsnak, ha úgy ítéli meg, hogy valamely tagállamban túlzott hiány áll fenn vagy következhet be. Figyelembe véve a Szerződés 104. cikkének (3) bekezdésével összhangban készült saját jelentését és tekintettel a Gazdasági és Pénzügyi Bizottságnak a Szerződés 104. cikke (4) bekezdésének megfelelő véleményére, a Bizottság megállapította, hogy az Egyesült Királyságban túlzott hiány áll fenn. Ezért 2008. július 2-án a Bizottság ezt az Egyesült Királyságra vonatkozó véleményét a Tanács részére megküldte.
(6)
A Szerződés 104. cikkének (6) bekezdése szerint a Tanácsnak figyelembe kell vennie azokat az észrevételeket, amelyeket az érintett tagállam tenni kíván, mielőtt egy átfogó értékelés alapján határozna arról, hogy fennáll-e túlzott hiány. Az Egyesült Királyság esetében ez az átfogó értékelés a következő megállapításokat eredményezi.
(7)
Az Egyesült Királyság a kilencvenes évek végén komoly erőfeszítéseket tett a fiskális konszolidációra. A kormány ezután enyhébb költségvetési irányvonalat fogadott el, főként azon szakpolitikai célkitűzés eredményeként, amely kifejezetten a közszolgáltatásokkal összefüggő kiadások növelését célozta. Ennek következtében az államháztartási egyenleg a kilencvenes évek végére jellemző többlet után 2003/04-ben a GDP 3,2 %-át, 2004/05-ben pedig 3,5 %-át kitevő hiánnyá alakult át. Mivel ebben az időszakban a kibocsátási rés pozitív maradt, ez az eredmény 1999/2000 és 2004/05 között a strukturális egyenlegnek a GDP 4
százalékpontját kitevő romlását jelentette (3). 2005. szeptember 21-én a Bizottság a 104. cikk (3) bekezdése szerinti jelentés elfogadásával kezdeményezte a túlzott hiány esetén követendő eljárás megindítását az Egyesült Királysággal szemben, és 2006. január 24-én a Tanács megállapította, hogy az Egyesült Királyságban túlzott hiány áll fenn. A költségvetési egyenleg 2005/06-ban és 2006/07-ben javult, az utóbbi évben az államháztartási hiány a GDP 2,6 %-ára esett vissza. 2007. szeptember 12-én a Bizottság - a hiány 2006/07-es eredményét és a 2007. tavaszi előrejelzést figyelembe véve - az Egyesült Királysággal szemben folytatott, túlzott hiány esetén követendő eljárás megszüntetésére irányuló tanácsi határozatra vonatkozó ajánlást fogadott el. 2007. október 9-én az ECOFIN-Tanács a Szerződés 104. cikke (12) bekezdésének megfelelően határozott a túlzott hiány esetén követendő eljárás megszüntetéséről.
(8)
Az Egyesült Királyság által 2008 márciusában, a túlzott hiány esetén követendő eljárásra vonatkozóan bejelentett adatok szerint az államháztartási hiány 2008/09-ben a tervek szerint eléri a GDP 3,2 %-át, így meghaladja a GDP 3 %-ában meghatározott referenciaértéket; ez az arány azonos az Egyesült Királyság 2008. márciusi költségvetésében közzétett adattal, és a költségvetési tervek alapján 2009/10-ben az államháztartási hiány a GDP 2,8 %-a lesz. Az utóbbi évre vonatkozó hiányadat alacsonyabb a Bizottság szolgálatainak tavaszi előrejelzésében szereplő megfelelő adatnál (a GDP 3,3 %-a), főként a 2009/10-re várt GDP-növekedés eltérései miatt. A költségvetés 2008. márciusi közzétételét követően május 13-án bejelentették a személyi jövedelemadó 2008/09-re tervezett csökkentését, amely 2008/09-ben 2,7 milliárd £ bevételkiesést okoz. Hozzáadva ezt a Bizottság szolgálatainak 2008 tavaszi előrejelzéséhez, a hiány eléri a GDP 3,5 %-át. A 2008 márciusában bejelentett, 2008/09-re tervezett hiány mértéke ugyan a Szerződés értelmében a GDP 3 %-ában meghatározott referenciaérték felett, de ahhoz mégis közel van. A GDP 3 %-ában meghatározott referenciaérték túllépése a Szerződés 104. cikke (2) bekezdésének értelme szerint nem kivételes. A túllépés nem tekinthető sem az Egyesült Királyság hatóságainak ellenőrzésén kívül álló váratlan esemény, sem pedig súlyos gazdasági visszaesés következményének. A Bizottság szolgálatainak 2008. tavaszi előrejelzése szerint 2008-ban és 2009-ben az Egyesült Királyságban a növekedés lassul, éves rátája potenciálja alá kerül. A GDP növekedése azonban várhatóan 2008-ban eléri az 1,7 %-ot, 2009-ben pedig az 1,6 %-ot. A GDP 3 %-ában meghatározott referenciaérték túllépése nem tekinthető átmenetinek sem, mivel a Bizottság szolgálatainak előrejelzései alapján - változatlan gazdaságpolitikát feltételezve - a hiány aránya 2009/10-ben még mindig magasabb lesz 3 %-nál (3,3 %). Ez jelzi, hogy a hiánykritériumra vonatkozó, Szerződésben foglalt követelmény nem teljesül.
(9)
Az államadósság hányada jóval a 60 %-ban meghatározott referenciaérték alatt marad (a túlzott hiány esetén követendő eljárásra vonatkozó márciusi adatok a 2007/08-as pénzügyi évre a GDP 43 %-át kitevő hányadot jeleztek (4), bár az előrejelzések szerint 2009/10-ig emelkedő pályán lesz. A Bizottság szolgálatainak előrejelzése szerint az adóssághányad tervezett mértéke 2009/10-ben várhatóan eléri a GDP körülbelül 47
%-át.
(10)
Az 1467/97/EK rendelet 2. cikkének (4) bekezdése szerint az „egyéb érdemleges tényezők” csak akkor vehetők figyelembe a 104. cikk (6) bekezdése szerint túlzott hiány fennállását megállapító tanácsi határozatban, ha a kettős feltétel - vagyis a hiány aránya közel marad a referenciaértékhez és a referenciaérték túllépése átmeneti - teljes mértékben teljesül. Mivel ez a kettős feltétel nem teljesül, egyéb érdemleges tényezőket nem vettek figyelembe a túlzott hiány fennállását megállapító határozatban,
ELFOGADTA EZT A HATÁROZATOT:
1. cikk
Az átfogó értékelés alapján megállapítást nyert, hogy az Egyesült Királyságban túlzott hiány áll fenn.
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2008. július 24-én.